paragraph_text: Natjecanje je zaustavljeno početkom Drugog svjetskog rata a nastavljeno 1951. godine. Osnivanjem euro kupova organiziranih od strane UEFA, Mitropa kup je počeo gubiti svoj sjaj, iako je nekad važio za jedno od najjačih klupskih natjecanja na kontinentu. Tijekom osamdesetih godina, nova pravila su predvidjela da umjesto državnih prvaka, sada sudjeluju pobjednici nacionalnih drugih liga. Ovo je dovelo do pada zanimanja za ovo natjecanje. Posljednje finale, igrano 1992. u talijanskom gradu Foggia, između Borca iz Banje Luke i mađarskog Budapesti VSC (5:3 poslije jedanaesteraca) privuklo je manje od 1000 gledatelja. Mitropa kup je nakon toga ugašen.